
RAPORT DE SPECIALITATE
La proiectul de hotărâre privind aprobarea aderării comunei Gohor, județul Galați, la sistemul de cooperare pentru exercitarea funcției de audit public intern, prin intermediul entității organizatoare Filiala Județeană Galați a Asociației Comunelor din România

Subsemnata Grădinaru Angela, în calitate de secretar general al Unității Administrativ-Teritoriale comuna Gohor, județul Galați,
	Având în vedere temeiurile juridice, respectiv:
· Prevederile art. 11 lit. a) și b) din Legea nr. 672/2002 privind auditul public intern, cu modificările și completările ulterioare, conform cărora: „Conducătorul instituţiei publice sau, în cazul altor entităţi publice, organul de conducere colectivă are obligaţia asigurării cadrului organizatoric şi funcţional necesar desfăşurării activităţii de audit public intern;
Entităţile publice locale care cooperează pentru asigurarea activităţii de audit public intern utilizează capacitatea de audit a compartimentului care se constituie în cadrul entităţii organizatoare sau la nivelul structurii asociative, după caz; compartimentul de audit astfel constituit se organizează şi funcţionează potrivit prevederilor prezentei legi;
· În sensul art. 2 lit a) din Hotărârea Guvernului nr. 1183/2012 pentru aprobarea Normelor privind sistemul de cooperare pentru asigurarea funcției de audit public intern, „Acord de cooperare - act juridic încheiat între două sau mai multe entităţi publice locale, care convin să coopereze pentru asigurarea activităţii de audit public intern, prin care sunt stabilite drepturile şi obligaţiile fiecărei entităţi, precum şi modalitatea de decontare a cheltuielilor generate de desfăşurarea activităţii de audit intern”. Art. 10 – 18 ale aceluiaș act normativ stabilesc bazele legale ale acordului de cooperare. Conform art. 10 alin. (1), „Entitatea publică locală poate adera la sistemul de cooperare pentru asigurarea funcţiei de audit public intern, dacă există, în prealabil, o hotărâre a consiliului local”;
· Potrivit prevederilor pct. 1.3.1. lit d) din Anexa nr. 1 la Hotărîrea Guvernului nr. 1086 din 11.12.2013 pentru aprobarea Normelor generale privind exercitarea activității de audit public intern, „Compartimentul de audit public intern se organizează în mod obligatoriu la nivelul fiecărei entităţi publice, prin decizia persoanelor responsabile, în conformitate cu prevederile art. 11 din Legea nr. 672/2002. Excepţie fac următoarele: entităţile publice locale care cooperează pentru asigurarea funcţiei de audit intern. La aceste entităţi publice auditul intern este efectuat de către compartimentul de audit public intern constituit la nivelul entităţii publice/structurii asociative organizatoare”;
Ținând cont de prevederile Hotărârii nr. 1/22.04.2024 a Adunării reprezentanților entităților partenere ale acordului de cooperare privind organizarea și exercitarea activității de audit public intern privind aprobarea sumei reprezentând cota-unică lunară pentru fiecare entitate parteneră a Acordului de Cooperare privind organizarea și exercitarea funcției de audit public intern începând cu data de 01.08.2024 și având în vedere necesitatea respectării normelor legale în materie de audit public intern, enumerate anterior, 
În conformitate cu prevederile art. 129 alin. (1), alin. (2) lit. a) din Ordonanţa de Urgenţă nr. 57/03.07.2019, privind Codul administrativ, cu modificările şi completările ulterioare, este de competența Consiliului local Gohor aprobarea aderării comunei Gohor, județul Galați, la sistemul de cooperare pentru exercitarea funcției de audit public intern, prin intermediul entității organizatoare Filiala Județeană Galați a Asociației Comunelor din România și totodată aprobării alocării din bugetul local al comunei Gohor, județul Galați, a cotei unice lunare de necesare, rezultată din acordul de cooperare aprobat, pe întreaga perioadă de aderare a comunei Gohor, județul Galați la sistemul de cooperare pentru asigurarea funcției de audit public intern, prin intermediul entității organizatoare Filiala Județeană Galați a Asociației Comunelor din România.

Secretar general,
Angela GRĂDINARU
